als_Latn dik_Latn sag_Latn
Skender Asani:Po bëhemi epiqendër e albanologjisë në MaqedoniPublikuar 5 months ago në Lajmpress
LAJM: Sa është vështirë të jesh drejtor i këtij Instituti të Trashëgimisë kulturore të shqiptarëve, kur dihet se me sllavizmin e Shkupit është humbur shumë nga kjo trashëgimi?
Asani: Nuk kujtoj se duhet të flasim me terma sa është vështirë ose lehtë, sepse thjesht kjo është detyra jonë. Megjithëse trashëgimia jonë në Maqedoni, e veçmas në Shkup, përgjatë viteve është tjetërsuar dhe dëmtuar mjaft, përsëri kujtoj se ka hapësirë të punohet në kultivimin, mirëmbajtjen dhe afirmimin e saj, në mënyrë që të prodhojmë diçka më të mirë për gjeneratat që vijnë pas nesh në kuptim të shkencës dhe mbrojtjes së trashëgimisë. Dhe, këtë po përpiqemi ta bëjmë.
LAJM: Në çfarë drejtimesh do t’i intensifikoni aktivitetet e Institutit?
Asani: Instituti edhe deri më tani e ka zhvilluar veprimtarinë e tij themelore shkencore. Siç e dini, ne thuajse nuk ka vit që nuk organizojmë së paku dy konferenca shkencore e më shumë se 5 botime, ashtu që për tre-katër vitet e fundit kujtoj se nuk ka asnjë institucion tjetër shqiptar në Maqedoni që ka më shumë botime se Instituti i Trashëgimisë Shpirtërore e Kulturore, i cili për këto vite ka organizuar edhe më shumë konferenca e sesione shkencore se gjatë gjithë periudhës paraprake në Maqedoni. Prandaj ne vazhdojmë të punojmë me plot përkushtim, natyrisht konform kushteve që na lejohen, dhe besoj se për disa vite kjo do të dëshmohet edhe më shumë edhe më saktë.
LAJM: A ka nevojë instituti për kuadro të reja dhe a do të ketë punësime të reja në institut?
Asani: Shihni, nuk ka asnjë institut shkencor që nuk ka nevojë për kuadro shkencore. Kjo për faktin se vetë hulumtimi shkencor është diçka dinamike, që asnjëherë nuk ngopet me kuadro dhe hulumtues. Megjithatë, mund t’ju them se hëpërhë Instituti është i etabluar mirë me kuadro, janë mbuluar të gjithë sektorët, kemi shtatë doktorë shkencash, por edhe magjistra dhe kuadër tjetër të nevojshëm për ushtrimin e veprimtarisë sonë.
Por, ne në vazhdimësi – duke e shtrirë veprimtarinë tonë – gjithnjë e shohim se kemi nevojë edhe për kuadro të tjera, ashtu që sa herë do të na jepet mundësia dhe leja, ne do ta shfrytëzojmë këtë për t’i përzgjedhur kuadrot më të qëlluara dhe më të nevojshme për veprimtarinë tonë shkencore.
LAJM: A keni bashkëpunim me institucionet e ngjashme të Shqipërisë dhe Kosovës? Në ç’nivel është ky bashkëpunim? Po me institucionet e ngjashme vendore, në ç’nivel është bashkëpunimi?
Asani: Ne kemi bashkëpunim të mirë me thuaja të gjitha institucionet simotra të vendit dhe jashtë Maqedonisë. Deri tash kemi nënshkruar disa memorandume bashkëpunimi me institucione shkencore shqiptare në Kosovë e Maqedoni, por edhe të tjera në Maqedoni. Fjala bie, kemi bashkëpunim shumë të mirë me Institutin Albanologjik të Prishtinës, por edhe me Institutin e Historisë e Akademinë e Shkencave në Prishtinë. Pastaj kemi bashkëpunim edhe me Akademinë e Shkencave të Shqipërisë, Qendrën e Studimeve Albanologjike në Tiranë etj. Megjithatë, ne kemi bashkëpunim edhe me institucione vendore, si Instituti i Historisë Nacionale në Shkup, por edhe të gjitha universitetet vendore, ndërsa tash po vëmë ura bashkëpunimi edhe me institutet e tjera, ashtu që me një fjalë, instituti jonë nuk ngurron të bashkëpunojë me secilin që ka për synim shkencën, zhvillimin e saj, mbrojtjen e trashëgimisë kulturore etj. Ne jemi të hapur që në këtë frymë të vazhdojmë të bashkëpunojmë edhe me të gjitha institucione e tjera të këtij profili.
Në kontekst të nivelit të bashkëpunimit, ne deri tash me disa prej tyre kemi realizuar projekte të përbashkëta, si konferenca shkencore, promovime, por edhe botime të përbashkëta. Veçmas mund ta theksoj këtu këmbimin e vazhdueshëm të literaturës mes institucioneve që i përmenda më sipër, që për neve është mbase pika vendimtare e punës, sepse mjetet tona të punës janë pikërisht librat.
Nisur nga kjo, kujtoj se instituti jonë tashmë është pranuar si subjekt serioz në korpusin e institucioneve shkencore dhe kujtoj se me kalimin e kohës kjo do të fuqizohet edhe më shumë, ashtu që mendoj se në plan afatgjatë Instituti i Trashëgimisë Shpirtërore e Kulturore të Shqiptarëve po ngrihet në një epiqendër te albanologjisë në Maqedoni dhe ky sigurisht është një lajm i mirë për të gjithë dashamirët e shkencës.
Sa për ta ilustruar këtë bashkëpunim, ne më 21 nëntor e organizojmë një konferencë shkencore kushtuar gjuhëtarit të madh shqiptar Shaban Demiraj, në të cilin kanë paralajmëruar ardhjen studiues nga të gjitha universitetet e vendit, por edhe nga Shqipëria, Kosova, Serbia, si dhe Gjermania. Kjo do të jetë një ngjarje e rëndësishme, madje jo vetëm për neve si organizatorë, por edhe për ambientin tonë shkencor e kulturor në përgjithësi.
LAJM: Paralajmërohej ndërtimi i objektit të ri për institutin, deri ku kanë shkuar procedurat në këtë drejtim?
Asani: Kjo në të vërtetë nuk është pyetje për ne, sepse ne aktualisht jemi të vendosur në një objekt që i përmbush nevojat tona, ndërsa edhe ne kemi dëgjuar nga mediat se planifikohet të ndahet një truall për ndërtimin e objektit të ri të Institutit. Derisa nuk kemi asnjë njoftim zyrtar, nuk mund t’ju them asgjë.
Natyrisht, do të shtoja këtu, ne jemi të interesuar të kemi një objekt cilësor, të ri, me mundësi më të mëdha për ushtrimin e veprimtarisë sonë dhe një objekt i cili do të jetë i përhershëm për neve, sepse zhvendosja e shpeshtë e dëmton zhvillimin e veprimtarisë sonë.
Sidoqoftë, hëpërhë mbetemi këtu ku jemi dhe këtu jemi duke punuar.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn